P6_TA(2006)0236

Egyes szexuális bűncselekmények elkövetőinek járó eltiltások *

Az Európai Parlament jogalkotási állásfoglalása a Belga Királyság kezdeményezéséről, a gyermekek ellen elkövetett szexuális bűncselekményekért kirótt ítéletekből fakadó eltiltásoknak az Európai Unióban történő elismeréséről és végrehajtásáról szóló tanácsi kerethatározat elfogadására tekintettel (14207/2004 - C6-0244/2004 - 2004/0818(CNS))

(Konzultációs eljárás)

Az Európai Parlament,

- tekintettel a Belga Királyság kezdeményezésére (14207/2004) [1],

- tekintettel az EU-Szerződés 34. cikke (2) bekezdésének b) pontjára, és a 31. cikk (1) bekezdése a) pontjára,

- tekintettel az EU-Szerződés 39. cikkének (1) bekezdésére, amelynek megfelelően a Tanács konzultált a Parlamenttel (C6-0244/2004),

- tekintettel a Jogi Bizottságnak a javasolt jogalapra vonatkozó véleményére,

- tekintettel eljárási szabályzata 93. és 51. cikkére, a 41. cikk (4) bekezdésére és 35. cikkére,

- tekintettel az Állampolgári Jogi, Bel- és Igazságügyi Bizottság jelentésére és a Jogi Bizottság véleményére (A6-0068/2006),

1. jóváhagyja a Belga Királyság kezdeményezését, annak módosított formájában;

2. felkéri a Tanácsot a szöveg megfelelő módosítására;

3. felkéri a Tanácsot, hogy tájékoztassa a Parlamentet arról, ha a Parlament által jóváhagyott szövegtől el kíván térni;

4. felkéri a Tanácsot, hogy ismételten konzultáljon a Parlamenttel abban az esetben, ha lényegesen kívánja módosítani a Belga Királyság kezdeményezését;

5. szorgalmazza egy ezzel párhuzamos rendelkezés kibocsátását az EK-Szerződés 65a. cikk alapján tekintettel arra, hogy a bűnügyi és a polgári ügyekben folytatott igazságügyi együttműködéssel kapcsolatos kérdések egyértelműen keresztezik egymást,

6. utasítja elnökét, hogy továbbítsa álláspontját a Tanácsnak és a Bizottságnak, a Belga Királyság kormányának és parlamentjének, valamint a tagországok kormányainak és parlamentjeinek.

A BELGA KIRÁLYSÁG ÁLTAL JAVASOLT SZÖVEG | A PARLAMENT MÓDOSÍTÁSAI |

1. módosítás

első bevezető hivatkozás

tekintettel az Európai Unióról szóló szerződésre, és különösen annak 31. cikke a) pontjára és 34. cikke (2) bekezdésének b) pontjára, | tekintettel az Európai Unióról szóló szerződésre, és különösen annak 31. cikke (1) bekezdésének a) és c) pontjaira és 34. cikke (2) bekezdésének b) pontjára, |

2. módosítás

(5) preambulumbekezdés

(5) A gyermekek szexuális kizsákmányolása és a gyermekpornográfia elleni küzdelem és különösen az ezen a területen való visszaeső bűnözés kockázatának megelőzése az Unió számára elsődleges fontosságú kell, hogy legyen. Ezen a területen a gyermekek szexuális kizsákmányolása és a gyermekpornográfia elleni küzdelemről szóló, 2003. december 22-i 2004/68/IB tanácsi kerethatározat a szubszidiaritás elvének megfelelően létrehozta az Unió minimális közös megközelítését ezen bűncselekmények tekintetében, nevezetesen a nemzeti jogszabályok által előírandó szankció és eltiltás fajtáját illetően. A kölcsönös elismerés elvét alkalmazni kell az ezen kerethatározatban foglalt átmenetileg vagy tartósan a gyermekek felügyeletével kapcsolatos szakmai tevékenységek gyakorlásának jogától való megfosztásra, amennyiben az eltiltás gyermekek szexuális kizsákmányolásával és gyermekpornográfiával összefüggő bűncselekményért kiszabott büntetőítéletből ered. | (5) Mivel az egy és ugyanazon tagállamban, valamint az Európai Unión belül a büntetőítéletekből fakadó különböző lehetséges eltiltások skálája széles, és az ilyen jellegű büntetések végrehajtási módszerei és természete rendkívül eltérő lehet, prioritást kell biztosítani azon területeknek, ahol a tagállamok közötti közös alapok már léteznek. A gyermekek szexuális kizsákmányolása és a gyermekpornográfia elleni küzdelem és különösen az ezen a területen való visszaeső bűnözés kockázatának megelőzése az Unió számára elsődleges fontosságú kell, hogy legyen. Ezen a területen a gyermekek szexuális kizsákmányolása és a gyermekpornográfia elleni küzdelemről szóló, 2003. december 22-i 2004/68/IB tanácsi kerethatározat a szubszidiaritás elvének megfelelően létrehozta az Unió minimális közös megközelítését ezen bűncselekmények tekintetében, nevezetesen a nemzeti jogszabályok által előírandó szankció és eltiltás fajtáját illetően. A kölcsönös elismerés elvét alkalmazni kell többek között az ezen kerethatározatba foglalt átmenetileg vagy tartósan a gyermekek felügyeletével kapcsolatos szakmai tevékenységek gyakorlásának jogától való megfosztásra, amennyiben az eltiltás gyermekek szexuális kizsákmányolásával és gyermekpornográfiával összefüggő bűncselekményért kiszabott büntetőítéletből ered. |

3. módosítás

2. cikk c) pont

c)"eltiltás": a gyermekek szexuális kizsákmányolása és a gyermekpornográfia elleni küzdelemről szóló, 2003. december 22-i 2004/68/IB tanácsi kerethatározat 5. cikke (3) bekezdésében említett átmenetileg vagy tartósan a gyermekek felügyeletével kapcsolatos szakmai tevékenységek gyakorlásának jogától való megfosztás, amely az 1. cikk (1) bekezdésében említett bűncselekmény miatt hozott büntetőítéletből ered; | c)"eltiltás": a gyermekek szexuális kizsákmányolása és a gyermekpornográfia elleni küzdelemről szóló, 2003. december 22-i 2004/68/IB tanácsi kerethatározat 5. cikke (3) bekezdésében említett átmenetileg vagy tartósan a gyermekek felügyeletével kapcsolatos szakmai tevékenységek gyakorlásának, valamint a gyermekek felügyeletével foglalkozó, vagy gyermekekkel dolgozó állami vagy magánintézményekben egyéb tevékenységek gyakorlásának jogától való megfosztás, amely az 1. cikk (1) bekezdésében említett bűncselekmény miatt hozott büntetőítéletből ered; |

4. módosítás

2. cikk d) pont

d)"központi hatóság": a hatósági erkölcsi bizonyítványokra vonatkozó információcseréről szóló [...] tanácsi határozat 2. cikke értelmében kijelölt hatóság; | d)"központi hatóság": a hatósági erkölcsi bizonyítványokra vonatkozó információcseréről szóló [...] tanácsi határozat 1. cikke értelmében kijelölt hatóság; |

5. módosítás

3. cikk (-1) bekezdés (új)

| (-1) Amennyiben azt a kölcsönös bűnügyi jogsegélyre vonatkozó nemzetközi eszközök megengedik, a harmadik országok által kiszabott eltiltásokat be kell vezetni a bűnügyi nyilvántartásba. |

6. módosítás

3. cikk

A tagállamok megteszik a szükséges intézkedéseket, hogy minden eltiltás bekerüljön a bűnügyi nyilvántartásba. | A tagállamok megteszik a szükséges intézkedéseket, hogy minden eltiltás - beleértve a más tagállamok által kiszabott eltiltásokat - bekerüljön a bűnügyi nyilvántartásba. |

7. módosítás

4. cikk (1) bekezdés

(1) Amikor a kibocsátó állam központi hatósága a kölcsönös bűnügyi jogsegélyre vonatkozó nemzetközi szabályok értelmében bűnügyi nyilvántartással kapcsolatos információt közöl egy másik tagállammal, a bűnügyi nyilvántartásban az eltiltást fel kell tüntetnie. | (1) Amikor a kibocsátó állam központi hatósága a kölcsönös bűnügyi jogsegélyre vonatkozó nemzetközi szabályok értelmében és a bűnügyi nyilvántartásban szereplő információk cseréjéről szóló, 2005. november 21-i 2005/876/IB tanácsi határozattal [2] összhangban bűnügyi nyilvántartással kapcsolatos információt közöl egy másik tagállammal, akkor a bűnügyi nyilvántartásban az eltiltást fel kell tüntetnie a többi átadott információ között. |

8. módosítás

5. cikk

Amennyiben - ezen kerethatározat alkalmazása keretében - egy tagállamtól a bűnügyi nyilvántartásából származó, egy másik tagállam állampolgárára vonatkozó információt kérnek a nemzeti jogának megfelelően, minden esetben kérelmet kell benyújtani azon tagállam központi hatóságához, amelynek az érintett személy állampolgára. | Amennyiben - ezen kerethatározat alkalmazása keretében - egy tagállamtól a bűnügyi nyilvántartásából származó, egy másik tagállam állampolgárára vagy másik tagállamban lakóhellyel rendelkező személyre vonatkozó információt kérnek a nemzeti jogának megfelelően - beleértve azt az esetet, ha az ilyen személy ellen a bíróság nem folytat bűnvádi eljárást - minden esetben kérelmet kell benyújtani azon tagállam központi hatóságához, amelynek az érintett személy állampolgára, illetve amelyben lakóhellyel rendelkezik. |

9. módosítás

5. cikk (1a) bekezdés (új)

| (1a) Amennyiben - ezen kerethatározat alkalmazása keretében - egy tagállamtól a bűnügyi nyilvántartásából származó, egynél több tagállam állampolgárára vonatkozó információt kérnek a nemzeti jogának megfelelően, akkor az ilyen kérelmet minden esetben valamennyi olyan tagállam központi hatóságához be kell nyújtani, amelynek az érintett személy állampolgára. |

10. módosítás

7. cikk cím

Az el nem fogadást és végre nem hajtást indokoló okok | Indokok az el nem fogadásra, végre nem hajtásra vagy az eltiltás módosítására |

11. módosítás

7. cikk ca) pont (új)

| ca)az eltiltás kiváltó okául szolgáló bűncselekmény a végrehajtó államban amnesztia alá esik. |

12. módosítás

7. cikk (1a) bekezdés (új)

| (1a) Amennyiben az eltiltás időtartama meghaladja a végrehajtó állam joga szerint ugyanarra a bűncselekményre kiszabható maximális időtartamot, az eltiltás időtartamát ez utóbbira csökkentik. |

13. módosítás

8. cikk (1) bekezdés

(1) Az eltiltás végrehajtásához a végrehajtó állam illetékes hatósága nem követel meg semmilyen más, a hatósági erkölcsi bizonyítványokra vonatkozó információcseréről szóló [...] tanácsi határozat 4. cikke (2) bekezdésében előírt B formanyomtatványtól eltérő alakiságot. | (1) Az eltiltás végrehajtásához a végrehajtó állam illetékes hatósága nem követel meg semmilyen más, a hatósági erkölcsi bizonyítványokra vonatkozó információcseréről szóló [...] tanácsi határozat 3. cikke (2) bekezdésében előírt formanyomtatványtól eltérő alakiságot. |

14. módosítás

8. cikk (2) bekezdés

(2) Amennyiben az eltiltás időtartama meghaladja a végrehajtó állam joga szerint ugyanarra a bűncselekményre kiszabható maximum időtartamot, az eltiltás időtartamát ez utóbbira csökkentik. | törölve |

[1] A Hivatalos Lapban még nem tették közzé.

[2] HL L 322., 2005.12.9. 33. o.

--------------------------------------------------